แบงก์โน้ตส์
เจตนาดี
20 ส.ค. 2554

เจตนาดี
วันเสาร์ที่ 23 เม.ย.นี้ เวลา 15.00-22.00 น. ณ บริเวณลานพาร์ค พารากอน สมาคมผู้สื่อข่าวเศรษฐกิจ จัดกิจกรรมรวมใจคนละไม้คนละมือช่วยฟื้นฟูภาคใต้ ขอเชิญสมาชิกและพีอาร์จากค่ายต่างๆ ร่วมนำของรัก ของหวง มาขาย เพื่อนำรายได้บริจาคเท่าไหร่แล้วแต่จิตศรัทธา 
นับเป็นเจตนาดีที่สมาคมผู้สื่อข่าวเศรษฐกิจอยากจะช่วยเหลือผู้ประสบภัยภาคใต้ แต่วิธีการที่ทำนั้นแปลกประหลาด 
สมาคมฯ ส่งหนังสือไปถึงแบงก์พาณิชย์ แบงก์รัฐ และบริษัทเอกชนยักษ์ใหญ่หลายค่าย ขอความร่วมมือในการบริจาคเงินช่วยน้ำท่วมธนาคารละ 3 หมื่นบาท โดยสมาคมจะมอบให้มูลนิธิชัยพัฒนาเป็นผู้รับเงินไป
คนที่ได้รับหนังสือต่างอึ้งกิมกี่ เดี๋ยวนี้นักข่าวเขาพัฒนาไปไกลจนถึงขั้นสั่งให้ธนาคารและบริษัทเอกชนทั้งหลายจ่ายเงินตามต้องการเชียวเหรอ การทำบุญไม่ได้ทำตามศรัทธาเรอะ 
หลายแบงก์หัวเราะแห้งๆ ตั้งแต่น้ำท่วม ก็โดนขอบริจาคทั่วหน้า อาทิ ไทยพาณิชย์บริจาค 2 ล้านบาท กรุงไทย 1 ล้าน กรุงเทพ 1 ล้าน ฯลฯ ตอนนี้น้ำท่วมปากนายแบงก์แล้ว ใครจะช่วยได้บ้างขอรับ